**תרומת ספר ההפטרה לבית הכנסת בנהלל לזכרם של מלכה ודוד גולן**.

חשבתי והרהרתי רבות כיצד יאה להנציח את זכרם של אמא ואבא, כי את מקומם קנו ביושר בזיכרון לבנו. אפשר להקים מונומנט עבור כל מי שאי פעם עבר או חיי פה והותיר איזו מורשת, פירמידות כמו של פרעוני מצרים, או שער ניצחון בסגנון רומאי, מגוון האפשרויות כיד הדמיון, אך לא יישאר מקום לחיים. לרבים שהיו פה מגיע שייזכרו, כי הטביעו את חותמם על הקהילה הקטנה כאן, כל אחד ואחת בדרכו, מי בקול תרועה רמה ומי בצנעה. לזכרה של אמא הוצאנו חוברת זיכרון, שמין הסתם מעלה אבק על איזה מדף פינתי בבית במקרה הטוב, אך אני מתקשה עדין להתייחס לאבא בלשון עבר ולהעלות על הכתב דברי טעם לשיעור קומתו.

אך הזמן אינו עומד מלכת וכורח המציאות כשאין דורש מבני המשפחה היא למכור את ביתם מבצרם, ולו למען שלום בית בקרב היורשים, הדיירים החדשים וודאי יהרסו ויבנו מחדש כיאה להלכות הזמן, עוד דור או שנים מי יזכור שפה חיו.

 לבד מהיות אמא ואבא מורים שידם בכל בבית הספר, בסמינר ובאוניברסיטה היו גם מורים לחיים, בשקט ובלי מהומה, קלטו עליה, אירחו ברוחב לב מכל קצוות תבל עמיתים ומכרים והתפארו בחקלאות סביבם, עזרו לכל דורש, אם בערבות אישית או בכסף מזומן ואם בעצה או בסידור עבודה וגם שידוך ובכלל אוזן קשבת לרבים וכל זאת בדרכם שלא על מנת לקבל פרס אלא כבני אדם הערבים זה לזה.

בית הכנסת הינו מקום שאבא פקד באדיקות בסופי שבוע מאז נפטרו הוריו לאחר ששרדו עמו את השואה, פעם שאלו אותו איזה יהודי אתה? חילוני, חרדי, רפורמי, ענה - אני סתם יהודי! כשיצא לפנסיה מההיסטוריה של הגויים, החל לחקור ולכתוב על היהדות כפי שהוא הבין אותה, את הרעיון שבה, את מקורה ובכלל איך משה רבנו ראה את קהלו היהודי מתקיים בעולם. אבא ראה בעשרת הדברות של משה את הבסיס לכל, אצטט מספרו האידאה של היהדות פסקה אחת:

"במעמד הר סיני לא הרבה משה את מניינן. הוא העמיד את מספר הדיברות, שהביא לפני הנוכחים למרגלות ההר להתחייבות החגיגית והחד פעמית, על עשרה בלבד. משה ראה בהם את התמצית, את לוז הגרעין, את הלבה, או המוטב, את הבסיס המוצק אשר ממנו האדם יכול כבר להגיע בכֹח ההיגיון שבו ניחן, יכולתו להקיש, להסיק ואף ליצור, אל תבנית חיים אשר מבטיחה קיום אופטימלי עלי אדמות גם לו וגם לאחרים, תוך כבוד הדדי ומשפט צדק לרווחת כולם."

מכאן בא הרעיון של הנצחת אמא ואבא בתרומה לבית הכנסת, את ספר ההפטרות הזה, מודפס על קלף וארוז בתיבה מהודרת שלאבא היה תפקיד של כבוד לקרוא אותן מידי שבת, הבחירה בעיצוב והקישוט שעל התיבה לספר - לוחות הברית, בהן עשרת הדברות, מסמלות את תמצית היהדות כפי שאבא הבין אותה, כבסיס לכל קיומנו יחד בעבר בהווה ובעתיד במקום הזה, מעתה מדי שבוע יפתח הספר לקריאת ההפטרה,

מוקדש לזכרם של אמא ואבא מלכה ודוד גולן.

יהי זכרם ברוך. יועד גולן.